Covid 19 Kolkata: পৌষের শেষে বেখেয়ালি আবহাওয়া, সতর্ক থাকার পরামর্শ চিকিৎসকদের

কলকাতা: পৌষের শেষেও উধাও শীত। উত্তুরে হাওয়ার পথে কাঁটা বৃষ্টি (Weather update)। কখনও গরম, কখনও শীত। এবার নতুন সংযোজন বৃষ্টি (WB Weather Forecast)। আবহাওয়ার এই খামখেয়ালিপনায় অসন্তুষ্ট রাজ্যবাসী। কিন্তু শীতের মরশুমে এই বৃষ্টি আরামদায়ক নয় বলেই মনে করছেন চিকিৎসকরা। বাড়তি সাবধান থাকার পরামর্শ শিশু ও বয়স্কদের।

ঋতু পরিবর্তনের সঙ্গে সঙ্গে আবহাওয়ার বদল ঘটে। এ নতুন কোনও বিষয় নয়। কিন্তু শীতের মরশুমে সোয়েটার না পরে ছাতা মাথায় রাস্তায় বের হচ্ছেন মানুষ। এ ঘটনা বড়ই বেনজির। কিন্তু অসময়ে বৃষ্টি তার ওপর শীতকাল । সব মিলিয়ে তাপমাত্রার বার বার ওঠাপড়ায় সমস্যার সম্মুখীন হবে না তো রাজ্যবাসী? এই বিষয়ে  কলকাতা টিভি ডিজিটাল প্রশ্ন রেখেছিল চিকিৎসকদের কাছে। উত্তর দিয়েছেন জনস্বাস্থ্য বিশেষজ্ঞ কাজলকৃষ্ণ বণিক এবং ভাইরোলজিস্ট সুমন পোদ্দার।

জনস্বাস্থ্য বিশেষজ্ঞ কাজলকৃষ্ণ বণিক জানিয়েছেন, ঋতু পরিবর্তনের  কারণে এখন সকলেরই জ্বর, সর্দি -কাশি হচ্ছে। সেক্ষেত্রে প্রথমেই সকলকে সাবধান থাকতে হবে। কারণ আর্দ্র আবহাওয়ায় ভাইরাসের (Third Wave of Corona India) সক্রিয়তা বাড়ে। যে কারণে বছরের এই সময়ে নানান ধরনের রোগ সংক্রমণ (Omicron Covod-19 Virus) হয়ে থাকে। বিশেষ করে বয়স্ক এবং শিশুদের এই সময় ভাইরাল জ্বর (Covid India) হয়ে থাকে। আবহাওয়ার পরিবর্তন হলে শুধু জ্বর নয়, দেহের মেটাবলিজম ক্ষমতাও বিঘ্নিত হয়। তাঁর ওপরে করোনা সংক্রমণের দিকটাও মাথায় রাখতে হবে। কারণ এই সময় অল্প বিস্তর জ্বর, সর্দি-কাশি সকলেরই আছে। তাই আরও সতর্ক এবং সাবধান থাকতে হবে মানুষকে।

অন্যদিকে, শহরের ভাইরোলজিস্ট সুমন পোদ্দার জানিয়েছেন, আবহাওয়ার বার বার পরিবর্তনের জন্য বিভিন্ন ভাইরাসগুলি মাথাচাড়া দিচ্ছে। সাধারণত এই সময়ে ভাইরাল ইনফেকশন এবং জ্বর হয়। সেক্ষেত্রে জ্বর মানেই করোনা নয়। এই চিন্তা ভাবনা দূর করতে হবে। করোনা পরীক্ষা করাতে হবে। তবে আবহাওয়ার খামখেয়ালিপনার সঙ্গে করোনা বৃদ্ধির সম্পর্ক নেই। তাহলে রাজস্থান  কিংবা দুবাইয়ে দিন রাতের তাপমাত্রার আমূল পরিবর্তনে করোনা আক্রান্তের সংখ্যা সর্বাধিক হত। রাজ্যে বৃষ্টির সম্ভাবনা রয়েছে। তাই পেট খারাপ এবং আমাশয়ের সমস্যা হতে পারে। সকলকে সাবধানে থাকতে হবে।