#openschoolcollegeuniversitis: স্কুল খুলতে প্রতিবাদের নতুন ভাষা, পাশে চিকিৎসকরা

কলকাতা: একটি পোস্ট (#openschoolcollegeuniversitis) ঘোরা ফেরা করছে। ছেয়ে গিয়েছে অভিভাবকদের টাইমলাইনে। তালিকায় রয়েছেন সাধারণ অভিভাবক থেকে  বিশিষ্টরাও। দাবি একটাই। এ বার শিক্ষা প্রতিষ্ঠান খুলে দেওয়া  হোক( School Reopening post 2022)। নাহলে সন্তানদের (School Reopening) ভবিষ্যৎ নষ্ট হয়ে যাবে।

প্রতিবাদের ভাষা ঠিক এই রকম। ‘যতদিন না গর্জে উঠব, ততদিন সুরাহা হবে না। অভিভাবক হিসেবে বলছি, এবার মনে হয় গর্জে ওঠা দরকার প্রত্যেক অভিভাবকের। আমার সন্তানের ভবিষ্যৎ নষ্ট হয়ে যাচ্ছে, নষ্ট করে দিচ্ছে। মা/বাবা হিসেবে সন্তানের এত বড় ক্ষতিতেও যদি আওয়াজ না তুলি, তা হলে তো মা-বাবা হওয়ার যোগ্য নই।’ লিখেছেন সঙ্গীত শিল্পী  শ্রীকান্ত আচার্য (Srikanto Acharya) ও তাঁর স্ত্রী। আর তাতে আরও জোরালো হয়েছে চর্চা। স্কুল খোলার দাবি নিয়ে হ্যাসট্যাগ #openschoolcollegeuniversitis ব্যবহার করে বাড়ছে পোস্টের সংখ্যা। পাল্লা দিয়ে হচ্ছে শেয়ার। সাধারণ হোক কিংবা সেলেব অভিভাবক শেয়ারের তালিকায় রয়েছেন সবাই।  শুধু শেয়ার নয়। লেখাটি কপি করে নীচে নিজেদের নাম লিখে শেয়ার করেছেন অনেকে।

কিন্তু কেন এই প্রতিবাদ? দু’বছরের উপর পড়ুয়ারা বাড়িতে বসে। কিন্তু কত দিন ? এই প্রশ্ন এখন ঘুরে ফিরে সব অভিভাবকের মধ্যেই।  করোনার (Covid -19  Bengal) দোহাই দিয়ে ছাত্র-ছাত্রীদের ভবিষ্যৎ নিয়ে নোংরা রাজনীতি চলছে। এমন অভিযোগ তুলেই এই প্রতিবাদ।

শুধু শিশু কেন? সময়ের সঙ্গে একই ভাবে পিছিয়ে পড়ছেন শিক্ষক শিক্ষিকারাও। দীর্ঘদিন বাড়িতে থেকে হারাতে বসেছেন পেশার আনন্দ। সেই আক্ষেপ থেকেই গৃহশিক্ষক শুভ শঙ্খ বাউরি লিখছেন, ‘বিগত দুই বছর এ ভাবে থাকতে থাকতে  ছাত্র ছাত্রীদের পড়ানোর আগ্রহ হারিয়ে ফেলছি একটু একটু করে।  দশ বছর ধরে এই শিক্ষকতা করছি। পড়াশোনার প্রতি এমন অনীহা কখনও দেখিনি। ’

অন্যদিকে, অভিভাবকদের  প্রশ্ন, ছোটদের মাস্ক পরতে হচ্ছে না৷ তারা সব জায়গায় বাবা মা –এর সঙ্গে যেতে পারছে। তবুও কেন স্কুল খোলার সিদ্ধান্ত নিচ্ছে না সরকার।  তাঁদের মতে, বার বার বলা হচ্ছে দেশের ৯০ শতাংশ সামনের সারির যোদ্ধাদের টিকা নেওয়া হয়ে গিয়েছে। তাদের মধ্যে শিক্ষকরা অন্যতম। এর পরই অভিভাবকদের প্রশ্ন তবুও কীসের ভয়?

আরও পড়ুন ফেসবুক লাইভ করে শান্তিপুর লোকালে শ্লীলতাহানি রুখলেন তরুণী

রাজ্যের এই পরিস্থিতিতে এই মুহূর্তে স্কুল খোলা  উচিত কি ? খোলা হলে আদৌ কতটা সামলানো যাবে সংক্রম। এসবের উত্তরে চিকিৎসক সুমন পোদ্দার (Suman Poddar) এবং আরিন্দম বিশ্বাসও (Arindam Biswas) জানিয়েছেন, এই পরিস্থিতিতে স্কুল খোলা (#openschoolcollegeuniversitis)  যেতে পারে।  তাতে সংক্রমণ বাড়লেও ভয়ের কিছুই নেই।

করোনা রিপোর্টে দেখা গিয়েছে, গত ২৪ ঘণ্টায় টেস্ট হয়েছে ৭১ হাজার৷ আক্রান্ত হয়েছেন ৯ হাজার৷ পজিটিভিটি রেট ১২ শতাংশ৷ অর্থাৎ যে হারে টেস্ট হচ্ছে সেই গতিতে সংক্রমণ কম। যা সত্যিই স্বস্তির। কিন্তু তার পরেও কেন স্কুল বন্ধ।  তাই এই পরিস্থিতিতে সোশ্যাল মিডিয়ায়  স্কুল খোলার দাবি (#openschoolcollegeuniversitis) ক্রমশই জোরালো হচ্ছে৷  স্কুল, কলেজ, ইউনিভার্সিটি খোলার দাবিতে যে জোরদার আওয়াজ উঠেছে তা কতটা কার্যকর হয় তাঁর অপেক্ষায় অভিভাবক, শিক্ষকরা। স্কুল খোলার দাবি উঠেছে বিরোধী রাজনৈতিক দলের পক্ষ থেকেও।আর তৃণমূলের তরফ থেকে জানানো হয়েছে, পরিস্থিতির দিকে সরকার নজর রাখছে। দ্রুত সিদ্ধান্ত নেওয়া হবে।

আরও পড়ুন   দাপট কমছে করোনার, নবম থেকে দ্বাদশ শ্রেণির ক্লাস চালুর সম্ভাবনা